*Hervay Gizella*

**Mérges mese**

Kobak mérgesen jött haza az iskolából.

– A tanító néni mérges volt, mert az igazgató néni mérges volt – mutatta meg a négyest Mamának.

Mama nagyon mérges lett.

– Olyan ebédet kapsz, amilyet érdemelsz – mondta, és úgy fülön fogta a tejeslábast, hogy a tej mérgében összement.

Addig verte a galuskát, míg mérgében kemény lett, mint a kő, addig főzte a levest, míg mérgében az egész kifutott.

Na most ehette Kobak a mérges ebédet.

Mérgesen szurkálta a villát a kemény galuskába, míg a villa úgy felmérgelődött, hogy Kobak kezébe szúrt. Kobak mérgében az asztalra vágott, az asztal mérgében a tányért Kobak ölébe borította.

Mama mérgében jól kiporolta Kobak nadrágját, a nadrág mérgében kihasadt.

Kobak mérgében kilyukasztotta a füzetet a ceruzával, a füzet mérgében szamárfület mutatott. Kobak mérgében belezavarodott a számtanpéldába, a ceruza mérgében összefirkálta az egészet.

A radír mérgében lyukasra radírozta a füzetet, a füzet mérgében ledobta magáról a kékpapírt.

A számtanpélda mérgében eldugta az eredményt, estig sem került elő. Mama mérgében nem segített, Kobak mérgében elhegyezte a ceruzát.

A maradék ceruza mérgében összemaszatolta a füzetet, a füzet mérgében összegyűrte a könyvet. A könyv mérgében összecsapta a lapot Kobak orra előtt, és a táskába ugrott.

A táska mérgében mindent kiborított, a tinta mérgében a négyesre ömlött.

A négyes mérgében felfújta magát, bekapta a könyvet, a táskát, a füzetet, bekapta a radírt, a ceruzát, a számtanpéldát, a nadrágot, a tányért, a villát, a galuskát, a lábost, a levest és végül bekapta az egész mérges napot.

Kobak erre úgy megtanulta a leckét, hogy a négyes mérgében kipukkadt.